ઑફિસમાં પહોંચીને ઓસ્કરે રેજિનાને બેસવા માટે ખુરસી આપી, અને પોતે ટેબલની પાછળ રાખેલા ફ્યૂહરરના પરંપરાગત ચિત્રની નીચે જઈને ઊભો રહ્યો. “તમે સિગરેટ પીશો? કે પછી પર્નોડ કે કોગનેક, શું લેશો?” રેજિનાએ તેને ના પાડતાં ઓસ્કરને કહ્યું, “તમે પોતે જરૂર લઈ શકો છો.” ઓસ્કરે કોકટેઇલ કેબિનેટમાંથી બોટલ કાઢીને પોતાને માટે એક પેગ બનાવ્યો. “બોલો, શું અગત્યનું કામ હતું તમારે મારું?” દાદર પર દર્શાવેલી અવાજની સૌમ્યતા ઓછી કરતાં ઓસ્કરે પૂછ્યું. ઑફિસનો દરવાજો બંધ થઈ જવાને કારણે રેજિનાની વર્તણુક પણ બદલાઈ ગઈ હતી.